[{"text_idx": "#000000", "text": "Annog cefnogwyr rygbi i 'gyrraedd yn gynnar'"}, {"text_idx": "#000001", "text": "Mae cefnogwyr rygbi yn cael eu hannog i gyrraedd yn gynnar cyn y ge\u0302m rhwng Cymru a'r Alban ddydd Sadwrn."}, {"text_idx": "#000002", "text": "Bydd rhagor o fesurau diogelwch yn cael eu cyflwyno, a all olygu oedi hirach na'r arfer i bobl tu allan y giatiau."}, {"text_idx": "#000004", "text": "Dyma fydd y ge\u0302m fawr gyntaf yn Stadiwm Principality ers yr ymosodiadau ym Mharis fis Tachwedd."}, {"text_idx": "#000005", "text": "Mae hi'n bosib na wnaiff rhai o'r cefnogwyr gyrraedd cyn y gic gyntaf os ydyn nhw'n cyrraedd yn hwyr, yn o\u0302l swyddogion."}, {"text_idx": "#000006", "text": "\"Mae Caerdydd yn brysur ar ddiwrnod ge\u0302m ac fe ddylai'r rheiny sy'n dod i'r stadiwm gynllunio i gyrraedd yn gynnar er mwyn caniata\u0301u amser ychwanegol i ddod drwy'r giatiau,\" meddai rheolwr Stadiwm Principality, Mark Williams."}, {"text_idx": "#000007", "text": "\"Os ydych yn cyrraedd y ge\u0302m heb lawer o amser cyn y gic gyntaf, dydyn ni methu rhoi unrhyw sicrwydd y byddwch yn eich sedd mewn pryd ar gyfer dechrau'r ge\u0302m.\""}, {"text_idx": "#000008", "text": "Mae hefyd yn cynghori cefnogwyr i adael \"sachau teithio a bagiau mawr\" gartref er mwyn osgoi rhagor o oedi."}, {"text_idx": "#000009", "text": "Disgrifiad o\u2019r llun, Bu teithwyr yn aros hyd at bedair awr am dre\u0302n ar o\u0302l dwy ge\u0302m yn Stadiwm y Mileniwm ym mis Medi"}, {"text_idx": "#000010", "text": "Yn o\u0302l Heddlu De Cymru, mae'r penderfyniad i gynyddu'r mesurau diogelwch yng Nghaerdydd wedi ei wneud mewn cyfarfod o grw\u0302p diogelwch ymgynghorol y ddinas."}, {"text_idx": "#000013", "text": "Yn o\u0302l Trenau Arriva Cymru, bydd rhagor o drenau yn rhedeg er mwyn delio a\u0302'r 40,000 o bobl fydd yn eu defnyddio i fynd i'r ge\u0302m."}, {"text_idx": "#000014", "text": "Mae'r gwaith o ailddatblygu'r Sgwa\u0302r Canolog yn golygu y bydd system giwio'n cael ei weithredu tu allan yr orsaf ar o\u0302l y chwiban olaf."}]